A Bizottság határozata

(2000. november 10.)

a közösségi ökocímke kérelmezésének és éves díjainak meghatározásáról

(az értesítés a C(2000) 3279. számú dokumentummal történt)

(EGT vonatkozású szöveg)

(2000/728/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre és különösen annak 175. cikke (1) bekezdésére,

tekintettel a közösségi ökocímke módosított odaítélési rendszeréről [1] szóló, 2000. július 17-i 1980/2000/EK európai parlamenti és tanácsi rendeletre és különösen annak 12. cikkére és V. mellékletére,

mivel:

(1) az 1980/2000/EK rendelet 12. cikke előírja, hogy az ökocímke odaítélése iránti kérelmekért a kérelem feldolgozására díjat kell fizetni, és hogy az ökocímke használatáért a kérelmezőnek éves díjat kell fizetnie;

(2) az 1980/2000/EK rendelet 12. cikke előírja, hogy a kérelmezési és éves díjak mértékét a Bizottság állapítja meg az V. melléklettel összhangban és az említett rendelet 17. cikkében megállapított eljárás szerint;

(3) az 1980/2000/EK rendelet V. melléklete előírja, hogy minimális és maximális kérelmezési díjat kell rögzíteni, és hogy a kis- és középvállalkozások (KKV-k) [2], valamint a fejlődő országok termékgyártói és szolgáltatói esetében a kérelmezési díjat legalább 25 %-kal csökkenteni kell;

(4) az 1980/2000/EK rendelet V. melléklete előírja, hogy az éves díjat az ökocímkét elnyerő termék Közösségen belüli éves forgalmának mértékével összefüggésben kell megállapítani, és hogy minimális és maximális díjat kell rögzíteni;

(5) az 1980/2000/EK rendelet V. melléklete előírja, hogy a KKV-k, valamint a fejlődő országok termékgyártói és szolgáltatói esetében az éves díjat legalább 25 %-kal csökkenteni kell;

(6) az 1980/2000/EK rendelet V. melléklete előírja, hogy azok a kérelmezők, akik már megkapták az EMAS vagy ISO 14001 szerinti tanúsítványt, további engedményeket kaphatnak az éves díjból;

(7) az 1980/2000/EK rendelet V. melléklete előírja, hogy az említett rendelet 17. cikkében megállapított eljárással összhangban további díjcsökkentés is fontolóra vehető;

(8) az e határozatban előírt intézkedések összhangban vannak az 1980/2000/EK rendelet 17. cikke szerint létrehozott bizottság véleményével,

ELFOGADTA EZT A HATÁROZATOT:

1. cikk

(1) Címke odaítélése iránti kérelem benyújtásáért a kérelem feldolgozásának költségeire díjat kell fizetni.

(2) A minimális kérelmezési díj 300 euró. A maximális kérelmezési díj 1300 euró.

(3) KKV-k esetében, valamint fejlődő országok termékgyártói és szolgáltatói esetében a kérelmezési díj 25 %-kal csökken. Mindkét díjcsökkentés kumulatív jellegű, és azokat a minimális és maximális kérelmezési díjra is alkalmazni kell.

2. cikk

(1) Minden kérelmezőnek, akinek odaítélték az ökocímkét, éves díjat kell fizetnie a címke használatáért annak az illetékes testületnek, amely a címke használatát engedélyezte.

(2) A díjfizetési időszak azon a napon kezdődik, amelyen az ökocímke használatát engedélyezték a kérelmező számára.

(3) Az éves forgalmat a gyári árak alapján kell számolni, ha az ökocímke viselésére jogosított termék árucikk. Szolgáltatások esetében az éves forgalmat a szállítási ár alapján kell számolni.

(4) Az éves díj összege az ökocímke viselésére jogosított termék Közösségen belüli éves forgalmának 0,15 %-a.

(5) A minimális éves díj kérelmezőnként és termékcsoportonként 500 euró. A maximális éves díj termékcsoportonként és kérelmezőnként 25000 euró.

(6) KKV-k esetében, valamint fejlődő országok termékgyártói és szolgáltatói esetében az éves díj 25 %-kal csökken. Mindkét díjcsökkentés kumulatív jellegű.

(7) Az éves díj az EMAS által regisztrált és/vagy ISO 14001 tanúsítvánnyal rendelkező kérelmezők esetében 15 %-kal csökken. E csökkentés feltétele, hogy a kérelmező kifejezetten elkötelezi magát, hogy környezeti politikájában biztosítja, hogy az ökocímkével ellátott termékei az ökocímke kritériumoknak teljesen megfelelnek a szerződés érvényességének időtartama alatt, és hogy ez a kötelezettségvállalás megfelelő módon beépül a részletes környezetvédelmi célkitűzésekbe. Az ISO 14001 tanúsítvánnyal rendelkező kérelmezők évente igazolják ennek a kötelezettségvállalásnak a végrehajtását. Az EMAS rendszerben nyilvántartottak évente benyújtják ellenőrzött környezeti nyilatkozatuk másolatát.

(8) Az illetékes testületek minden tagállamban legfeljebb az első három kérelmezőnek, akik adott termékcsoportban elnyerik az ökocímke használati jogát, legfeljebb 25 %-os díjcsökkentést ítélhetnek meg.

(9) A fentiekben említett összes díjcsökkentés kumulatív jellegű és egyaránt vonatkozik a minimális és maximális éves díjra, de összesítve nem haladhatja meg az 50 %-ot.

(10) Azoknál a termékeknél, amelyek esetében a féltermékek már díjfizetésre kötelezettek, csak az ilyen féltermékek önköltségi értékének levonásával csökkentett éves forgalomnak megfelelő díjat kell fizetni.

3. cikk

Sem a kérelmezési díj, sem az éves díj nem tartalmaz olyan vizsgálati- és ellenőrzési költséget, amire a kérelem tárgyát képező termékek esetében szükség lehet. A ilyen vizsgálatok és ellenőrzések költségeit a kérelmező fedezi.

4. cikk

Az e határozat hatályba lépése előtt megkötött, az ökocímke használatára vonatkozó szerződéseket a jogosult kérelmére módosítani lehet, hogy figyelembe lehessen venni e határozat rendelkezéseit.

5. cikk

Az EU ökocímkére jogosult termékcsoportok közösségi szintű, az 1980/2000/EK rendelet 6. cikkében meghatározott eljárással összhangban történő meghatározása vagy felülvizsgálata módosításokat eredményezhet ennek az adott termékcsoporttal kapcsolatos költségeket és díjakat rögzítő határozatnak az alkalmazása során. Az ilyen módosításokat a kérdéses termékcsoportra vonatkozó ökológiai kritériumokat megállapító határozatnak kifejezetten elő kell írnia.

6. cikk

A közösségi ökocímkével kapcsolatos költségek és díjak rögzítésére vonatkozó útmutatások meghatározásáról [3] szóló, 1993. május 13-i 93/326/EGK bizottsági határozat hatályát veszti.

7. cikk

A Bizottság két éven belül felülvizsgálhatja és értékelheti ennek a határozatnak a végrehajtását, és javaslatot tehet annak megfelelő módon történő kiigazítására.

8. cikk

Ennek a határozatnak a tagállamok a címzettjei.

Kelt Brüsszelben, 2000. november 10-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] KKV-k a 96/280/EK bizottsági ajánlás meghatározása szerint (HL L 107., 1996.4.30., 4. o.)

[3] HL L 129., 1993.5.27., 23. o.

--------------------------------------------------